SKLASA: 034-05/24-01/48

URBROJ:711-02-01/04-2024-4

Zagreb, 05. travnja 2024.

**NIKOLA GRBA**

**Zamjenik općinskog načelnika**

**Općine Saborsko**

**Predmet: mišljenje na zahtjev obveznika Nikole Grbe**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 13. ožujka 2024. zaprimilo zahtjev za mišljenje koji je podnio obveznik Nikola Grba, zamjenik općinskog načelnika Općine Saborsko.

U podnesenom zahtjevu obveznik navodi kako je zamjenik načelnika Općine Saborsko iz reda srpske nacionalne manjine koji dužnost obnaša profesionalno te postavlja upit ima li kao vijećnik Županijskog vijeća srpske nacionalne manjine pravo na naknadu za rad.

Na traženje Povjerenstva obveznik je dopunio zahtjev za mišljenje navodeći kako je vijećnik u Županijskom vijeću srpske nacionalne manjine Karlovačke županije.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 46. sjednici održanoj 05. travnja 2024. obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako su odredbama Ustavnog zakona o pravima nacionalnih manjina („Narodne novine“, broj 155/02., 47/10., 80/10., 93/11. i 93/11.) propisani uvjeti za izbor predstavnika nacionalnih manjina u jedinicama lokalne i područne (regionalne) samouprave. Između ostalog, citiranim Ustavnim zakonom propisano je i da predstavnici nacionalnih manjina imaju pravo na nagradu, ako to odobri i do visine koju odobri ministar nadležan za opću upravu, sukladno članku 30. stavku 2. Ustavnog zakona.

U konkretnom slučaju Povjerenstvo ističe kako je nedvojbeno da obveznik istodobno obnaša javnu dužnost zamjenika općinskog načelnika Općine Saborsko i predstavnika u Županijskoj skupštini srpske nacionalne manjine u Karlovačkoj županiji.

Povjerenstvo tumači da su odredbama Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) taksativno propisane nespojive dužnosti općinskih načelnika, gradonačelnika, župana i njihovih zamjenika te da navedeni Zakon predstavlja posebni Zakon u smislu odredbe članka 17. stavka 1. ZSSI-a, kojim je općinskim načelnicima, gradonačelnicima, županima i njihovim zamjenicima dopušteno istovremeno obnašanje onih dužnosti koje nisu izričito zabranjene.

Člankom 89. stavkom 1. Zakona o lokalnim izborima propisano je da općinski načelnik, gradonačelnik i njihovi zamjenici za vrijeme obnašanja dužnosti ne mogu istodobno biti članovi predstavničkih tijela jedinice lokalne samouprave.

S obzirom da zamjenik općinskog načelnika ne može istovremeno biti član predstavničkog tijela jedinice lokalne samouprave, iz odredbi navedenog Zakona ne proizlazi da bi obnašanje dužnosti zamjenika općinskog načelnika bilo nespojivo s istovremenim obavljanjem druge javne dužnosti člana predstavničkog tijela jedinice područne (regionalne) samouprave, odnosno vijeća nacionalne manjine koje djeluje na razini jedinice županije.

Slijedom navedenog, obveznik Nikola Grba može istodobno s obnašanjem dužnosti zamjenika općinskog načelnika Općine Saborsko obavljati funkciju člana Vijeće srpske nacionalne manjine kao savjetodavnog tijela Karlovačke županije, jer to u smislu članka 17. stavka 1. ZSSI-a proizlazi iz posebnog propisa.

Nadalje, člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Povjerenstvo ističe kako u ovom slučaju obveznik može primiti naknadu za obnašanje dužnosti predstavnika srpske nacionalne manjine kao član vijeća nacionalne manjine, budući da je pravo na istu naknadu propisano Ustavnim zakonom o nacionalnim manjinama kao posebnom propisom te pod pretpostavkama iz članka 30. stavka 2. Ustavnog zakona.

Povjerenstvo napominje da je obveznik dužan navedeni primitak prijaviti prilikom podnošenja imovinske kartice.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Nikola Grba, elektroničkom dostavom
2. Objava na internetskoj stranici Povjerenstva
3. Pismohrana